เงินบาทปิดตลาด 32.60 บาท
ธนาคารกรุงศรีอยุธยา รายงาน เงินบาทปิด 32.60 นักลงทุนรอดูตัวเลขจ้างงานนอกภาคเกษตร-นโยบายนายกฯญี่ปุ่นคนใหม่
4 มิ.ย. 2553

ธนาคารกรุงศรีอยุธยา รายงาน เงินบาทปิด 32.60 นักลงทุนรอดูตัวเลขจ้างงานนอกภาคเกษตร-นโยบายนายกฯญี่ปุ่นคนใหม่
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.60 บาท/ดอลลาร์ ใกล้เคียงกับช่วงเช้าที่เปิดตลาดที่ระดับ 32.58/59 บาท/ดอลลาร์ โดยทั้งวันนี้เงินบาทค่อนข้างแกว่งอยู่ในกรอบแคบ
"วันนี้ทั้งวันค่อนข้างเงียบจนถึงบ่าย 3 เรทไม่ขยับเลย อยู่ที่ 32.58/59 บาท และขยับมา 2 สตางค์ช่วงท้ายตลาด วันนี้แทบทุกตลาดค่อนข้างเงียบ คงเป็นเพราะต่างรอดูตัวเลข nonfarm payroll ของสหรัฐฯ ในคืนนี้ ประกอบกับติดเสาร์-อาทิตย์ ก็คงรอไม่ทำอะไร รอดูกันมากกว่า" นักบริหารเงิน กล่าว 
ส่วนสกุลเงินต่างประเทศช่วงปิดตลาดเย็นนี้ เงินเยนอยู่ที่ระดับ 92.76/80 เยน/ดอลลาร์ ส่วนเงินยูโรอยู่ที่ระดับ 1.2188/2191 ดอลลาร์/ยูโร
คืนนี้ ตลาดจับตามองการประกาศตัวเลขเศรษฐกิจที่สำคัญของสหรัฐฯ โดยเฉพาะกระทรวงแรงงานที่จะประกาศตัวเลขการจ้างงานนอกภาคเกษตรเดือนพ.ค. 
นักบริหารเงิน คาดว่า ต้นสัปดาห์เปิดตลาดวันจันทร์เงินบาทจะเคลื่อนไหวในกรอบ 32.50-32.70 บาท/ดอลลาร์ ปัจจัยที่นักลงทุนสนใจคือ การประกาศนโยบายรัฐบาลของนายกรัฐมนตรีคนใหม่ของญี่ปุ่น ขณะที่ปัจจัยการปรับครม.ในประเทศไม่น่าจะส่งผลต่อเงินบาทมากนัก